Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ που εξουσιοδοτεί τις Κάτω Χώρες να εφαρμόσουν μειωμένο συντελεστή ειδικού φόρου κατανάλωσης στα πετρελαιοειδή, όταν χρησιμοποιούνται για ειδικούς σκοπούς, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Βάσει του άρθρου 8 παράγραφος 4 της οδηγίας 92/81/ΕΟΚ για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [1], το Συμβούλιο, αποφασίζοντας ομόφωνα, έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις των ειδικών φόρων κατανάλωσης για λόγους ειδικής πολιτικής.

[1] ΕΕ L 316, 31.10.1992, σ. 12. Οδηγία όπως τροποποιήθηκε τελευταία από την οδηγία 94/74/ΕΚ (ΕΕ L 365, 31.12.1994, σ. 46).

Οι ολλανδικές αρχές ενημέρωσαν την Επιτροπή ότι επιθυμούν να εφαρμόσουν διαφορετικό (μειωμένο) συντελεστή ειδικού φόρου κατανάλωσης στο υγραέριο LPG που χρησιμοποιούν τα οχήματα αποκομιδής στερεών αποβλήτων, τα οχήματα εκκένωσης αποχετευτικών συστημάτων και τα οχήματα καθαρισμού δρόμων. Ο δασμός θα είναι 125,56 φιορίνια Ολλανδίας ανά 1 000 χλγρ. Αν η πρόταση γίνει αποδεκτή ο χαμηλότερος δασμός θα εφαρμόζεται από την 1η Μαΐου 2000.

Οι ολλανδικές αρχές έχουν την πρόθεση να μειώσουν τη χρήση πετρελαίου ντήζελ από ορισμένους τύπους οχημάτων που κυκλοφορούν σε αστικό περιβάλλον, ενθαρρύνοντας, μεταξύ άλλων, την χρήση αερίων καυσίμων όπως το υγραέριο LPG. Τα οχήματα αποκομιδής στερεών αποβλήτων, τα οχήματα εκκένωσης αποχετευτικών συστημάτων και τα οχήματα καθαρισμού δρόμων είναι μία από αυτές τις κατηγορίες οχημάτων. Στόχος είναι να μειωθούν οι εκπομπές ΝΟχ στο αστικό περιβάλλον φροντίζοντας ώστε μέχρι το έτος 2010 το 40% με 60% αυτών των οχημάτων να χρησιμοποιούν αέρια καύσιμα κινητήρων.

Αυτά τα οχήματα πρέπει ωστόσο να προσαρμοστούν ώστε να λειτουργούν με υγραέριο LPG και αυτό προϋποθέτει επιπλέον δαπάνες. Ο χαμηλότερος ειδικός φόρος κατανάλωσης στο υγραέριο LPG θα καταστήσει το υγραέριο LPG ανταγωνιστικό από οικονομικής πλευράς με το πετρέλαιο ντήζελ.

Ο χαμηλότερος ειδικός φόρος κατανάλωσης θα εφαρμόζεται μόνον στο υγραέριο LPG γι'αυτήν την κατηγορία οχημάτων. Θα εφαρμόζεται με την επιστροφή της διαφοράς μεταξύ του κανονικού συντελεστή ειδικού φόρου κατανάλωσης και του χαμηλότερου συντελεστή. Αυτό είναι σχετικά εύκολο να γίνει και να ελέγχεται δεδομένου ότι τα εν λόγω οχήματα καταγράφονται χωριστά από τα αυτοκίνητα οχήματα για φορολογικούς λόγους.

Σύμφωνα με την οδηγία 92/81/ΕΟΚ, τα άλλα κράτη μέλη ενημερώθηκαν σχετικά με αυτήν την αίτηση.

Η οδηγία προβλέπει ότι η Επιτροπή θα επανεξετάζει αυτές τις απαλλαγές και μειώσεις περιοδικά. Αν η Επιτροπή κρίνει ότι δεν είναι δυνατόν να διατηρηθούν πλέον για λόγους αθέμιτου ανταγωνισμού ή στρέβλωσης της λειτουργίας της εσωτερικής αγοράς, ή για λόγους που συνδέονται με την κοινοτική πολιτική για την προστασία του περιβάλλοντος, υποβάλλει τις κατάλληλες προτάσεις στο Συμβούλιο. Εν πάση περιπτώσει, αυτή η παρέκκλιση πρέπει να επανεξεταστεί το αργότερο μέχρι τις 31 Δεκεμβρίου 2002, όταν λήγει η άδεια που χορηγείται από την απόφαση. Το Συμβούλιο θα επανεξετάσει την κατάσταση με βάση την πρόταση της Επιτροπής και θα αποφασίσει αν η άδεια πρέπει να ανακληθεί, να τροποποιηθεί ή να παραταθεί.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

που εξουσιοδοτεί τις Κάτω Χώρες να εφαρμόσουν μειωμένο συντελεστή ειδικού φόρου κατανάλωσης στα πετρελαιοειδή, όταν χρησιμοποιούνται για ειδικούς σκοπούς, σύμφωνα με τη διαδικασία που προβλέπεται στο άρθρο 8 παράγραφος 4 της οδηγίας 92/81/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/EΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [2], και ειδικότερα το άρθρο 8 παράγραφος 4,

[2] ΕΕ L 316, 31.10.92, σ. 12. Οδηγία όπως τροποποιήθηκε τελευταία από την οδηγία 94/74/ΕΚ (ΕΕ L 365, 31.12.1994, σ. 46).

την πρόταση της Επιτροπής,

Εκτιμώντας ότι:

(1) Δυνάμει του άρθρου 8 παράγραφος 4 της οδηγίας 92/81/EΟΚ, το Συμβούλιο αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις του ειδικού φόρου κατανάλωσης που επιβάλλεται στα πετρελαιοειδή, για λόγους ειδικής πολιτικής.

(2) Οι ολλανδικές αρχές ενημέρωσαν την Επιτροπή ότι επιθυμούν να εφαρμόσουν διαφορετικό (μειωμένο) συντελεστή ειδικού φόρου κατανάλωσης στο υγραέριο LPG που χρησιμοποιούν τα οχήματα αποκομιδής στερεών αποβλήτων, τα οχήματα εκκένωσης αποχετευτικών συστημάτων και τα οχήματα καθαρισμού δρόμων ως μέρος ενός σχεδίου μείωσης των εκπομπών ΝΟχ στο αστικό περιβάλλον περιορίζοντας τη χρήση πετρελαίου ντήζελ.

(3) Τα άλλα κράτη μέλη ενημερώθηκαν σχετικά.

(4) Η Επιτροπή και όλα τα κράτη μέλη αποδέχονται ότι η εφαρμογή διαφορετικού (χαμηλότερου) δασμού ειδικού φόρου κατανάλωσης για το υγραέριο LPG που χρησιμοποιούν τα οχήματα αποκομιδής στερεών αποβλήτων, τα οχήματα εκκένωσης αποχετευτικών συστημάτων και τα οχήματα καθαρισμού δρόμων, δεν θα προκαλέσει αθέμιτο ανταγωνισμό ή στρέβλωση της λειτουργίας της εσωτερικής αγοράς.

(5) Η Επιτροπή επανεξετάζει τακτικά τις μειώσεις και απαλλαγές για να ελέγχει κατά πόσον συμφωνούν με τη λειτουργία της εσωτερικής αγοράς ή με την κοινοτική πολιτική για την προστασία του περιβάλλοντος.

(6) Οι Κάτω Χώρες ζήτησαν την άδεια να εφαρμόζουν διαφορετικό (μειωμένο) συντελεστή ειδικού φόρου κατανάλωσης στο υγραέριο LPG που χρησιμοποιούν τα οχήματα αποκομιδής στερεών αποβλήτων, τα οχήματα εκκένωσης αποχετευτικών συστημάτων και τα οχήματα καθαρισμού δρόμων, που καθορίζεται σε 125,56 φιορίνια Ολλανδίας ανά 1000 χλγρ., από την 1η Μαΐου 2000· ότι το Συμβούλιο θα επανεξετάσει την αίτησή τους με βάση την έκθεση της Επιτροπής το αργότερο μέχρι τις 31 Δεκεμβρίου 2002 όταν λήγει η άδεια που χορηγείται με την παρούσα απόφαση.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου και παρά τις υποχρεώσεις που απορρέουν από την οδηγία 92/82/EΟΚ του Συμβουλίου της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης στα πετρελαιοειδή [3] και ειδικότερα των ελάχιστων συντελεστών που καθορίζονται στο άρθρο 7, εξουσιοδοτούνται οι Κάτω Χώρες να εφαρμόζουν διαφορετικό (μειωμένο) συντελεστή ειδικού φόρου κατανάλωσης στο υγραέριο LPG που χρησιμοποιούν τα οχήματα αποκομιδής στερεών αποβλήτων, τα οχήματα εκκένωσης αποχετευτικών συστημάτων και τα οχήματα καθαρισμού δρόμων, από την 1η Μαΐου 2000 μέχρι τις 31 Δεκεμβρίου 2002.

[3] ΕΕ L 316, 31.10.92, σ. 19. Οδηγία όπως τροποποιήθηκε τελευταία από την οδηγία 94/74/ΕΚ (ΕΕ L 365, 31.12.1994, σ. 46).

Άρθρο 2

Η παρούσα απόφαση απευθύνεται στις Κάτω Χώρες.

Βρυξέλλες,

Για το Συμβούλιο

Ο Πρόεδρος